钦定古今图书集成/理学汇编/文学典/第078卷 > 刘诜
## 钦定古今图书集成/理学汇编/文学典/第078卷 > 刘诜

按《宋史文苑传》，“诜字应伯，福州福清人。中进士第，历
莆田主簿，知庐江县。崇宁中，为讲议司检讨官，进军
器、大理丞、大晟府典乐。诜通音律，尝上历代雅乐因
革及宋制作之音，故委以乐事。”又言：“《周官》大司乐禁
淫声、慢声，盖孔子所谓放郑声者。今燕乐之音，失于
高急，曲调之词，至于鄙俚，恐不足以召和气。宋，火德
也，音尚征，征调不可阙。臣按古制，旋十二宫，以七声
得正征一调，惟陛下裁取。”徽宗曰：“卿言是也，五声阙
一不可。征招角招为君臣相说之乐，此朕所欲闻而
无言者，卿宜为朕典司之。”他日，禁中出古钟二，诏执
政召诜按于都堂，诜曰：“此与今太簇、太吕声协。”命取
大晟钟扣之，果应。又曰：“钟击之无馀韵，不如石声。《诗》
云‘依我磬声’者，言其清而定也。”复取以合之，声益谐。
历宗正、鸿胪、卫尉、太常寺少卿，纂《续因革礼》。卒，诜居
母丧尽礼。有双芝生墓侧，人以为孝感。